ད་ལན་ཡང་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་དཔོན་གསས་བླ་མ་སྨན་རིའི་ཁྲི་འཛིན་རིན་པོ་ཆེ་མཆོག་དང་༧སྨན་རིའི་དཔོན་སློབ་རིན་པོ་ཆེ་རྣམ་པ་གཉིས་དབུ་བཞུགས་ཐོག་ཁྱིམ་སྤང་རབ་བྱུང་སེམས་དཔའ་འདུལ་འཛིན་པ་བརྒྱ་ཕྲག་ལས་བརྒལ་བ་རྒྱལ་བ་གོང་མའི་ཕྱག་སྲོལ་ཇི་བཞིན་བོད་ཟླ་༨པའི་ཚེས་༡ནས་དབུ་བཙུགས་ཏེ་༧གདན་ས་འདིར་འཚོགས་ཡོད་པ་རེད།དེ་ཡང་བདག་ཅག་གི་སྟོན་པ་རྣམ་འདྲེན་བརྒྱད་པ་རྫོགས་པའི་སངས་རྒྱས་དེ་ཉིད་ཡང་ཕྱི་རབས་སེམས་ཅན་རྣམས་ལ་དཔེ་བསྟན་ཕྱིར་སྐྱེ་རྒ་ན་འཆིའི་ཆུ་བོ་བཞི་ལ་གཟིགས་ནས་།རྒྱལ་སྲིད་འཁོར་དང་ཟང་ཟིང་རྣམས་སྤངས་ནས་གཅིག་པུ་རབ་བྱུང་དང་དྲང་སྲོང་ལེགས་ལྡན་རྒྱལ་བའི་མདུན་ནས་དག་པ་དྲང་སྲོང་གི་བསྙེན་རྫོགས་མཛད་ཅིང་དཀའ་ཐུབ་རྣམ་གསུམ་གྱི་ལུང་ནོད་ནས་བྱ་སྤྲེལ་མི་གསུམ་གྱི་དཀའ་ཐུབ་ལོ་དགུ་མཛད་ཅིང་ཉིན་རེ་ཟས་འབྲི་རྡོག་རེ་དང་ཆུ་ཐིགས་པ་རེ་གསོལ་ནས་དཀའ་ཐུབ་རྣམ་གསུམ་མཐར་ཕྱིན་པར་མཛད་པ་དང་།མཛད་པ་དེ་ཡང་གཤེན་གྱི་དཀའ་ཐུབ་ཀྱི་མདོ་ལས་རང་རྒྱུད་ཆེ་བའི་དྲེགས་པ་གཞོམ་ནས།གཞན་རྒྱུད་ཉོན་མོངས་ཀྱི་ཟུག་རྔུ་སངས་པ་དང་།རང་ལུས་ཕུང་པོའི་སྟོབས་ཤེད་སྨད་ནས་།གཞན་དག་ལང་ཚོའི་སྒྱུ་མ་བསྒྱུར་བ་དང་།རང་ཉིད་དཀའ་ཐུབ་ཀྱི་སྙིང་རུས་བསྐྱེད་ནས།གཞན་དག་དྲང་པོའི་ལམ་ལ་འཛུད་པ་དང་།རང་ཉིད་འདུ་འཛིའི་གཡེང་བ་སྤངས་ནས།གཞན་དག་ཐར་པ་ལ་སྤྲོ་བ་བསྐྱེད་པ་དང་།རང་ཉིད་ལྷག་པའི་ཚུལ་ཁྲིམས་བསྲུངས་ནས།གཞན་དག་འགྲོ་བ་དང་བ་འདྲེན་པའི་ཕྱིར་དུ་ཡིན་གསུངས་པས།དེ་དང་ཚུལ་མཐུན་པའི་དཀའ་ཐུབ་ཆེན་མོའི་རིང་ལ་རང་རྒྱུད་ཀྱི་ཆེ་དྲེགས་དང་།ཕུང་པོའི་སྟོབས་ཤེད་དང་།དཀའ་ཐུབ་སྙིང་རུས་དང་།འདུ་འཛིའི་གཡེང་བ་དང་།ལྷག་པའི་ཚུལ་ཁྲིམས་སོགས་བསྲུང་བ་རྣམས་སྤྱིར་ན་རང་གཞན་སེམས་ཅན་ཐམས་ཅད་ཀྱི་སྒྲིབ་སྦྱང་ཚོགས་གཉིས་རྫོགས་ཕྱིར་ཡིན་ཞིང་།ཁྱད་པར་དུ་གཞན་རྒྱུད་ཀྱི་ཉོན་མོངས་སངས་པ་དང་།དྲང་པོའི་ལམ་ལ་འཛུད་པ་དང་།ཐར་པ་ལ་སྤྲོ་བ་བསྐྱེད་པ་དང་།དང་བ་འདྲེན་པ་སོགས་ཀྱི་ཕྱིར་དུ་དང་།གཞུང་ལས།བསྟན་པའི་སྲོག་ཤིང་འདུལ་བ་ཡིན།འདུལ་བའི་སྲོག་ཤིང་དཀའ་ཐུབ་ཡིན།གསུང་པ་བཞིན་འདུལ་བ་པ་རྣམས་ཀྱིས་དཀའ་ཐུབ་ཉམས་སུ་ལེན་པ་ནི་གནད་ཞིག་ཏུ་འཛིན་ནས།གཤེན་གྱི་དཀའ་ཐུབ་ཀྱི་མདོ་ལས་རབ་དཀའ་བ་མཐར་ཕྱིན་ཉམས་སུ་ལེན་པ་ནི།ཚེའི་དུས་ལ་བཟུང་སྟེ་ཉམས་སུ་བླང་བ་ནི།སྐྱེ་བ་དེ་ཉིད་ནས་སངས་རྒྱས་ཀྱི་འབྲས་བུ་ཐོབ་པར་འགྱུར་རོ།འབྲིང་ནི་ཚད་འཛིན་ལོ་གསུམ་དུ་ཉམས་སུ་བླང་ན་དཀའ་བ་ཐུབ་པའི་ཚད་ལས་ཕྱིན་ཏེ་སྐྱེ་བ་དེ་ཉིད་ནས་འཁོར་བ་ལ་ཕྱིར་མི་ལྡོག་པར་དག་པ་གོང་འཕེལ་དུ་ས་ལམ་རིམ་གྱིས་བགྲོད་དོ།ཐ་མ་ནི་ཟླ་བ་དྲུག་དང་ཞག་བཞི་བཅུ་རྩ་དགུ་དང་ཞག་བདུན་དང་ལྔ་གསུམ་དང་དུས་ཆེན་གྱི་སྡེ་རྣམས་སུ་ཉམས་སུ་བླངས་ན།བསྐལ་པ་མ་འོངས་པའི་དུས་སུ།ནད་མུག་མཚོན་གསུམ་གྱི་བསྐལ་པ་ལས་ཐར་བ་དང་སྦྱིན་པ་རབ་ཏུ་གཏོང་བ་དང་ཚུལ་ཁྲིམས་རབ་ཏུ་བསྲུང་བ་དང་དགེ་བའི་དེད་དཔོན་ཆེན་པོ་འགྱུར་རོ།ཞེས་གསུངས་པས།སྐབས་འདིར་ཐ་མའི་དབང་དུ་བྱས་ནས་ཞག་བདུན་གྱི་རིང་དུ་གཙང་མ་གཙུག་ཕུད་དང་དག་པ་དྲང་སྲོང་གི་ཁྲིམས་རྣམས་མིག་ལྟར་གཅེས་ཤིང་གཞུང་སྡེ་སྣོད་གསུམ་ལ་འཆད་ཉན་དང་ལམ་བསླབ་པ་རིན་པོ་ཆེ་རྣམ་པ་གསུམ་ལ་ཐོས་བསམ་སྒོམ་སྒྲུབ་སོགས་མདོར་ན་བོན་སྤྱོད་བཅུ་གསུམ་གྱི་སྒོ་ནས་ཉམས་ལེན་དང་མི་འབྲལ་བར་དུས་དེའི་རིང་དཀར་ཟས་ཁོ་ན་གསོལ་རྒྱུ་ལས་དམར་ཟས་ལ་སོགས་རྩ་སྤོང་དང་དེ་ཡང་གུང་ཚིགས་གསོལ་རྒྱུ་ཙམ་ལས་ཕྱི་དྲོའི་ཁ་ཟས་སྤོང་པ་དང་རྣམ་གཡེང་ལེ་ལོའི་དབང་དུ་མ་སོང་བར་དགོན་པའི་ཁོར་ཡུག་ལས་ཕྱི་ལོག་སོགས་གང་བྱུང་དུ་མི་ཕེབས་པར་བག་ཡོད་དང་སེམས་ལ་སྤྲོ་བ་དང་དད་པའི་སྒོ་ནས་ཞོགས་པའི་ཕྱག་ཚོད་ལྔ་པའི་ཐོག་སྒྲུབ་ཁང་ལྷ་མཆོད་ཀྱིས་གྷན་དྷེ་བརྡུང་ཟིན་རྗེས་མཆོད་དཔོན་གྱིས་དུང་ཚིགས་བཅུ་གསུམ་གཏོང་མཐར།